LV Eiropas Savienības Oficiālais Vēstnesis C 5/2

Paziņojums par tādu antidempinga pasākumu daļējas starpposma pārskatīšanas sākšanu, ko piemēro Ķīnas Tautas Republikas izcelsmes velosipēdu importam

(2006/C 5/02)

Komisija pēc savas ierosmes ir nolēmusi sākt daļēju starpposma pārskatīšanu saskaņā ar 11. panta 3. punktu Padomes Regulā (EK) Nr. 384/96 par aizsardzību pret importu par dempinga cenām no valstīm, kas nav Eiropas Kopienas dalībvalstis (“pamatregula”) (1). Pārskatīšana notiek tikai par tādiem dempinga aspektiem, kas attiecas uz vienu ražotāju eksportētāju –– Giant China Co. Ltd. (“uzņēmums”).

1. Ražojums

Ražojums, uz ko attiecas pārskatīšana, ir divriteņi un pārējie velosipēdi (arī kravas trīsriteņi, bet ne vienriteņi), kuru izcelsme ir Ķīnas Tautas Republikā (“attiecīgais ražojums”), ko pašlaik klasificē ar KN kodiem ex 8712 00 10, 8712 00 30 un ex 8712 00 80. Šie KN kodi norādīti vienīgi informācijas nolūkos.

2. Spēkā esošie pasākumi

Pašlaik ir spēkā galīgais antidempinga maksājums, kas noteikts ar Padomes Regulu (EK) Nr. 1524/2000 (2), kurā jaunākie grozījumi izdarīti ar Padomes Regulu (EK) Nr. 1095/2005 (3).

3. Pārskatīšanas pamatojums

Komisijas rīcībā ir pietiekami prima facie pierādījumi, ka ir mainījušies apstākļi, uz kuru pamata noteica spēkā esošos pasākumus, un ka šīs pārmaiņas ir ilgstošas.

Komisijas rīcībā esošā informācija norāda uz to, ka attiecībā uz šo uzņēmumu noteicošie ir tirgus ekonomikas apstākļi; par to liecina tas, ka uzņēmums atbilst pamatregulas 2. panta 7. punkta c) apakšpunktā noteiktajiem kritērijiem. Turklāt, ja salīdzina normālo vērtību, kas balstās uz uzņēmuma pašu izmaksām/cenām iekšējā tirgū, un eksporta cenas, dempings ievērojami samazinātos, noslīdot zem pašreiz spēkā esošā pasākuma līmeņa. Tāpēc, lai neitralizētu dempingu, vairs nav jāpiemēro tāda līmeņa pasākumi, kas bija pamatoti ar iepriekš noteikto dempinga līmeni.

4. Procedūra dempinga noteikšanai

Pēc apspriešanās ar padomdevēju komiteju Komisija secināja, ka pietiek pierādījumu, lai pamatotu daļējas starpposma pārskatīšanas sākšanu, un ar šo sāk pārskatīšanu saskaņā ar pamatregulas 11. panta 3. punktu, lai konstatētu, vai pieteikuma iesniedzējs darbojas tirgus ekonomikas apstākļos, kas noteikti pamatregulas 2. panta 7. punkta c) apakšpunktā, vai arī pieteikuma iesniedzējs atbilst prasībām, lai tiktu piešķirts saskaņā ar pamatregulas 9. panta 5. punktu izveidotais individuālais maksājums, un, ja tas tā ir, lai noteiktu pieteikuma iesniedzēja individuālo dempinga starpību un, ja atklātu dempingu, maksājuma lielumu, kāds jāpiemēro attiecīgā ražojuma importam Kopienā.

Izmeklēšanā attiecībā uz iepriekš minēto uzņēmumu novērtēs, vai jāturpina, jāatceļ vai jāgroza spēkā esošie pasākumi.

a) Anketas

Lai iegūtu informāciju, ko tā uzskata par vajadzīgu izmeklēšanai, Komisija uzņēmumam un attiecīgās eksportētājvalsts iestādēm nosūtīs anketas. Šī informācija un pamatojošie pierādījumi jānogādā Komisijā šā paziņojuma 5. punkta a) apakšpunkta i) daļā noteiktajā termiņā.

b) Informācijas vākšana un uzklausīšanas organizēšana

Ar šo visas ieinteresētās personas tiek aicinātas darīt zināmu savu viedokli, iesniegt informāciju, kas nav iekļauta anketās, un apstiprinošus pierādījumus. Šai informācijai un apstiprinošajiem pierādījumi jānonāk Komisijā šā paziņojuma 5. punkta a) apakšpunkta i) daļā paredzētajā termiņā.

Turklāt Komisija var uzklausīt ieinteresētās personas, ja tās ir iesniegušas pieprasījumu, kurā norādīts, ka ir īpaši iemesli, lai tās uzklausītu. Šāds pieprasījums ir iesniedzams šā paziņojuma 5. punkta a) apakšpunkta ii) daļā paredzētajā termiņā.

c) Tirgus ekonomikas statuss

Ja uzņēmums iesniedz pietiekamus pierādījumus par to, ka tas darbojas saskaņā ar tirgus ekonomikas nosacījumiem, t.i., ievēro pamatregulas 2. panta 7. punkta c) apakšpunktā noteiktos kritērijus, normālo vērtību nosaka saskaņā ar pamatregulas 2. panta 7. punkta b) apakšpunktu. Tālab konkrētajā termiņā, kas noteikts šā paziņojuma 5. punkta b) apakšpunktā, jāiesniedz pienācīgi pamatots pieprasījums. Komisija nosūtīs pieprasījuma veidlapu uzņēmumam un Ķīnas Tautas Republikas iestādēm.

d) Tirgus ekonomikas valsts izraudzīšanās

Ja uzņēmumam nepiešķir tirgus ekonomikas statusu, bet tas pilda prasības par pamatregulas 9. panta 5. punktā paredzēto individuālo maksājumu, tad normālās vērtības noteikšanai attiecībā uz Ķīnas Tautas Republiku izmanto atbilstošu tirgus ekonomikas valsti saskaņā ar pamatregulas 2. panta 7. punkta a) apakšpunktu. Komisija paredz šim nolūkam atkārtoti izmantot Meksiku, kā tas notika iepriekšējās izmeklēšanā, kuras rezultātā tika ieviesti spēkā esošie pasākumi, ko piemēro attiecīgā ražojuma importam no Ķīnas Tautas Republikas. Ar šo ieinteresētās personas tiek aicinātas šā paziņojuma 5. punkta c) apakšpunktā noteiktajā termiņā paust savu viedokli par šīs valsts izvēli.

Turklāt, ja uzņēmumam piešķir tirgus ekonomikas statusu, Komisija vajadzības gadījumā var izmantot arī iegūtos datus par normālo vērtību, kas noteikta atbilstošajā tirgus ekonomikas valstī, piemēram, lai aizstātu kādu no Ķīnas Tautas Republikas izmaksu vai cenu elementiem, kas nav ticami un ir nepieciešami normālās vērtības noteikšanai, ja Ķīnas Tautas Republikā nav pieejami ticami nepieciešamie dati. Komisija paredz izmantot Meksiku arī šim nolūkam.

5. Termiņi

a) Vispārējie termiņi

i) Termiņš, kurā personas var informēt par sevi, iesniegt atbildes uz anketas jautājumiem un cita veida informāciju

Lai izmeklēšanā ņemtu vērā sniegto informāciju, visām ieinteresētajām personām jāsazinās ar Komisiju, tā jāiepazīstina ar savu viedokli un jāiesniedz atbildes uz anketas jautājumiem vai jebkura cita informācija 40 dienu laikā pēc šā paziņojuma publicēšanas Eiropas Savienības Oficiālajā Vēstnesī, ja vien nav noteikts citādi. Jāpievērš uzmanība tam, ka lielākās daļas pamatregulā noteikto procesuālo tiesību īstenošana ir atkarīga no tā, vai ieinteresētā persona paziņo par sevi iepriekš minētajā laikposmā. Turklāt uzņēmumam jāiesniedz atbildes uz anketas jautājumiem iepriekš minētajā 40 dienu laikā.

ii) Uzklausīšana

Visas ieinteresētās personas tajā pašā 40 dienu termiņā var arī pieprasīt, lai Komisija tās uzklausa.

b) Konkrēts termiņš tirgus ekonomikas statusa pieprasījumu iesniegšanai

Uzņēmuma pienācīgi pamatots tirgus ekonomikas statusa pieprasījums, kas minēts šā paziņojuma 4. punkta c) apakšpunktā, Komisijai jāsaņem 21 dienas laikā pēc šā paziņojuma publicēšanas Eiropas Savienības Oficiālajā Vēstnesī.

c) Īpašs termiņš, lai izraudzītos tirgus ekonomikas valsti

Izmeklēšanā iesaistītās personas var vēlēties izteikt savus apsvērumus par Meksikas atbilstību, ko saskaņā ar šā paziņojuma 4. panta d) apakšpunktu paredzēts izmantot kā tirgus ekonomikas valsti, lai noteiktu normālo vērtību attiecībā uz Ķīnas Tautas Republiku. Šiem apsvērumiem jānonāk Komisijā 10 dienu laikā pēc šā paziņojuma publicēšanas Eiropas Savienības Oficiālajā Vēstnesī.

6. Rakstiski dokumenti, atbildes uz anketas jautājumiem un sarakste

Visai ieinteresēto personu iesniegtajai informācijai jābūt rakstveidā (nevis elektroniskā formā, ja vien nav noteikts citādi), tajā jānorāda ieinteresētās personas nosaukums, adrese, e-pasta adrese, tālruņa un faksa numurs. Visiem rakstiski iesniegtajiem dokumentiem, tostarp šajā paziņojumā pieprasītajai informācijai, atbildēm uz anketas jautājumiem un sarakstei, ko ieinteresētās personas veic konfidenciāli, jābūt ar norādi “Limited” (4) un saskaņā ar pamatregulas 19. panta 2. punktu šiem dokumentiem pievieno nekonfidenciālu versiju ar norādi “For inspection by interested parties”.

Adrese sarakstei ar Komisiju:

Eiropas Komisija Tirdzniecības ģenerāldirektorāts B direktorāts Birojs: J-79 5/16 B-1049 Brussels Fakss: (32-2) 295 65 05

7. Nevēlēšanās sadarboties

Ja kāda ieinteresētā persona atsakās nodrošināt pieeju nepieciešamajai informācijai vai to nesniedz noteiktajā termiņā, vai arī būtiski kavē izmeklēšanu, pozitīvus vai negatīvus pagaidu vai galīgos atzinumus saskaņā ar pamatregulas 18. pantu var sniegt, pamatojoties uz pieejamajiem faktiem.

Ja konstatē, ka kāda ieinteresētā persona ir sniegusi nepatiesu vai maldinošu informāciju, šo informāciju neņem vērā un izmanto pieejamo informāciju par faktiem. Ja kāda ieinteresētā puse nesadarbojas vai sadarbojas tikai daļēji un līdz ar to konstatējumi saskaņā ar pamatregulas 18. pantu pamatojas uz rīcībā esošajiem faktiem, šai pusei rezultāts var būt mazāk labvēlīgs nekā tad, ja tā būtu sadarbojusies.

(1) OV L 56, 6.3.1996., 1. lpp. Regulā jaunākie grozījumi izdarīti ar Padomes Regulu (EK) Nr. 461/2004 (OV L 77, 13.3.2004., 12. lpp.).

(2) OV L 175, 14.7.2000., 39. lpp.

(3) OV L 183, 14.7.2005., 1. lpp.

(4) Tas nozīmē, ka dokuments domāts tikai iekšējai lietošanai. Tas ir aizsargāts atbilstoši Eiropas Parlamenta un Padomes Regulas (EK) Nr. 1049/2001 4. pantam (OV L 145, 31.5.2001., 43. lpp.). Tas ir konfidenciāls dokuments atbilstoši Padomes Regulas (EK) Nr. 384/96 19. pantam (OV L 56, 6.3.1996, 1. lpp.) un 6. pantam PTO Nolīgumā par 1994. gada VVTT VI panta īstenošanu (Antidempinga nolīgums).